P. Prokopovič, minister dopravy, pôšt a telekomunikácií SR: (2005-06-30):
Cieľom predloženej koncepcie je systémovo riešiť vykonávanie dopravných služieb vo verejnom záujme stanovením ich optimálneho rozsahu a efektívneho využitia verejných zdrojov na ich zabezpečenie. Ministerstvo dopravy, pôšt a telekomunikácií navrhuje také opatrenia, ktoré priaznivo ovplyvnia efektívnosť využitia verejných prostriedkov na úrovni štátu, vyšších územných celkov a obcí do oblasti verejnej dopravy: 1. prechod kompetencií v oblasti regionálnej železničnej dopravy na vyššie územné celky, 2. optimalizácia rozsahu objedávania výkonov vo verejnom záujme a 3. zavedenie regulovanej súťaže verejného obstarávania ako nástroja na efektívne využitie verejných zdrojov. Prvým opatrením chceme odstrániť súčasný nedostatok v oblasti verejnej dopravy, keď obslužnosť samosprávneho kraja sa zabezpečuje prostredníctvom dvoch rôznych správnych orgánov – štátu v oblasti železničnej dopravy a samosprávneho kraja v autobusovej doprave. Tento stav nevytvára podmienky a predpoklady na optimalizáciu a harmonizáciu verejnej osobnej dopravy a nezabraňuje financovanie súbežných regionálnych vlakov a autobusových liniek. Ministerstvo preto navrhuje postupný presun regionálnej železničnej dopravy do úrovne vyšších územných celkov v rokoch 2007 až 2009. Rozsah presunu regionálnej železničnej dopravy bude výsledkom analýzy vyčíslenia finančných dôsledkov na rozpočty vyšších územných celkov na základe nájdenia optimálneho variantu. Finálnym cieľom je, aby bola celá doprava osobnými vlakmi presunutá na VÚC, čo v súčasnosti predstavuje 2/3 celkových výkonov vo verejnom záujme. Cieľom optimalizácie je stanoviť potrebný objem dopravných výkonov a dosiahnuť efektívny pomer medzi autobusovou a železničnou dopravou na zabezpečenie dopravnej obslužnosti. Takto stanovený objem podporený využitím moderných softvérových riešení bude základom na vypracovanie zmluvy vo verejnom záujme, respektíve pre verejné obstarávanie. Hlavnou podmienkou optimalizácie je plán dopravnej obslužnosti, ktorého spracovanie bude úlohou každého objednávateľa služieb verejnej dopravy. Základnými určujúcimi prvkami tohto plánu bude sieť dopravnej infraštruktúry v danom území a smery mobility obyvateľstva v regióne stanovené na základe výsledkov dopravno-sociologického prieskumu. Regulovaná súťaž vychádza zo zahraničných skúseností, ktoré ukazujú, že financovanie verejnej osobnej dopravy z verejných prostriedkov pri uplatňovaní verejnej súťaže vytvára podmienky na znižovanie nákladov dopravcov vo verejnej osobnej doprave a na zvyšovanie kvality prepravy. Naše ministerstvo preto navrhuje, aby pri objednávaní výkonov vo verejnom záujme sa postupovalo podľa pripravovaného zákona o verejnom obstarávaní. Otázky zabezpečenia financovania dopravných služieb vo verejnom záujme sú riešené na úrovni 1. samosprávnych krajov a obcí v zákonoch fiškálnej decentralizácie, to znamená, v zákone č. 564/2004 Z. z., v zákone č. 582/2004 Z. z. a v zákone č. 583/2004 Z. z.; 2. na úrovni štátu zmluvami o výkonoch vo verejnom záujme v železničnej doprave, t. j. v zmluve o výkonoch vo verejnom záujme, pri prevádzkovaní osobnej dopravy na dráhe na rok 2004 podľa zákona Národnej rady č. 164/1996 Z. z. o dráhach a v zmluve o výkonoch vo verejnom záujme pri prevádzkovaní dráhy podľa zákona Národnej rady č. 258/1993 Z. z. o Železniciach Slovenskej republiky a zákona Národnej rady Slovenskej republiky č. 164/1996 Z. z. o dráhach. Vážený pán podpredseda Národnej rady, vážené pani poslankyne, vážení páni poslanci, som presvedčený, že realizáciou uvedených opatrení dosiahneme kvalitnejšiu obslužnosť, efektívne využitie verejných zdrojov na zabezpečenie verejnej dopravy a podporou environmentálne prijateľných druhov dopravy znížime aj nepriaznivé vplyvy dopravy na životné prostredie. Ďakujem za pozornosť.